Amb l'adhesió a EW, Catalunya referma el seu compromís amb la responsabilitat social, la sostenibilitat i la innovació, i exerceix un lideratge visible en aquest àmbit.
El Govern de Catalunya ha signat aquesta setmana un conveni amb Electronics Watch (EW), una entitat internacional sense ànim de lucre que vetlla per assegurar la compra ètica responsable de productes electrònics.
Amb aquesta adhesió, la Generalitat referma el seu compromís per la responsabilitat social, la sostenibilitat i la innovació, i, com a important compradora de productes electrònics, es compromet a impulsar una compra pública socialment responsable en aquest àmbit i a augmentar la transparència en les cadenes de subministrament dels productes adquirits.
L'adhesió a EW s'ha liderat des dels departaments de la Vicepresidència i d'Economia i Hisenda; Acció Exterior, Relacions Institucionals i Transparència; i Polítiques Digitals i Administració Pública.
Catalunya aposta així exercir un lideratge visible i per situar-se entre els països capdavanters en l'aplicació de la contractació ètica responsable, i ho fa amb una sèrie d'objectius assumits en l'acord amb EW, entre els quals destaca el de millorar les compres socialment responsables de productes electrònics.
El Govern també es compromet a incorporar les condicions contractuals establertes per aquesta entitat internacional en els contractes de l'àmbit de les TIC.
Electronics Watch posa en contacte compradors del sector públic i organitzacions de la societat civil de les regions productores d'electrònica amb persones expertes en drets humans i cadenes de subministrament globals.
D'aquesta manera, procura que totes les persones que formen part de la cadena de subministrament de productes electrònics tinguin garantides unes condicions laborals dignes i segures.
Des de la perspectiva de la política exterior i de les polítiques digitals, la contractació pública socialment responsable és una qüestió de coherència de polítiques per al desenvolupament, i parteix de la premissa que els governs no poden treballar per a la millora de les condicions de vida en els països empobrits i alhora permetre que les seves compres vulnerin els drets humans o tinguin impactes ambientals negatius.
És per això que els Objectius de Desenvolupament Sostenible inclouen entre les seves metes "promoure pràctiques de contractació pública que siguin sostenibles".
D'aquesta manera, l'Agenda 2030 de les Nacions Unides fa palesa la interdependència i corresponsabilitat en els problemes i les solucions globals.
En aquests darrers anys, des del Govern s'ha fet un esforç per afavorir una contractació pública socialment més responsable, ètica i transparent, que va culminar amb l'aprovació el 2017 del Codi per a una contractació pública socialment responsable en l'àmbit de l'Administració de la Generalitat i el seu sector públic que en depèn.
Des de l'any 2012, la Generalitat col·labora amb diverses administracions públiques i organitzacions de justícia global mitjançant el Grup de Compra Pública Socialment Responsable.
En el marc d'aquest grup s'han organitzat una sèrie de jornades de compra pública socialment responsable, la darrera edició de les quals va tenir lloc el novembre passat.